ΑΝΑΚΟΙΝΩΣΗΣ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΣΧΕΤΙΚΑ ΜΕ ΣΤΡΑΤΗΓΙΚΗ ΓΙΑ ΤΗΝ ΤΕΛΩΝΕΙΑΚΗ ΕΝΩΣΗ

Η παρούσα ανακοίνωσης αποτελεί συνέχεια προγενέστερης ανακοίνωσης για τα τελωνεία πριν από την καθιέρωση της ενιαίας αγοράς [1].

[1] Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή με θέμα "Η τελωνειακή ένωση στο πλαίσιο της μεγάλης αγοράς" (COM(90)572τελικό), 31.1.1991.

Κρίνεται σκόπιμο σήμερα να επανεξεταστεί η στρατηγική που θα υιοθετηθεί για τις τελωνειακές δραστηριότητες προκειμένου να ληφθούν υπόψη οι σημαντικές αλλαγές που δρομολογούνται ή αναμένονται στο εγγύς μέλλον. Σ' αυτές περιλαμβάνονται τα εξής:

- Η διεύρυνση της Ευρωπαϊκής Ένωσης

- Η μεταβολή του ρόλου των τελωνείων όσον αφορά την είσπραξη εσόδων

- Η αυξημένη συμμετοχή των τελωνειακών υπηρεσιών στη ρύθμιση του εξωτερικού εμπορίου

- Η αυξημένη ανάγκη συμμετοχής των τελωνείων στην προστασία της ασφάλειας των πολιτών

- Η ανάπτυξη νέων εμπορικών μεθόδων που απαιτούν ταχύ εκτελωνισμό με τη βοήθεια ηλεκτρονικών μέσων

- Η αυξημένη ανάγκη συμμετοχής των τελωνείων στη στήριξη των προσπαθειών των οικονομικών φορέων της Κοινότητας για δίκαιο ανταγωνισμό σε μια ενιαία αγορά

- Μεγαλύτερη έμφαση στην καταπολέμηση της απάτης

- Υπαγωγή του οργανωμένου εγκλήματος στις δραστηριότητες καταπολέμησης της απάτης σε επίπεδο τελωνείων

Η παρούσα ανακοίνωση προβλέπει εμπεριστατωμένη εξέταση των θεμάτων αυτών και υπογραμμίζει τις κατευθύνσεις για μελλοντικές δράσεις, με βάση τις κοινές αξίες διαφάνειας, ευελιξίας, αποτελεσματικότητας και συνεργασίας μεταξύ των τελωνειακών διοικήσεων, που θα μπορούσαν να υιοθετηθούν για την αντιμετώπιση των υφιστάμενων προκλήσεων.

ΠΕΡΙΕΧΟΜΕΝΑ

1. ΕΙΣΑΓΩΓΗ

2. ΜΕΤΑΒΑΛΛΟΜΕΝΟ ΠΕΡΙΒΑΛΛΟΝ

2.1. Η μεταβολή του ρόλου των τελωνείων όσον αφορά την είσπραξη εσόδων

2.2. Αύξηση των κανόνων εξωτερικού εμπορίου

2.3. Ανάπτυξη και εξέλιξη του διεθνούς εμπορίου

2.4. Οι τελωνειακές υπηρεσίες, παράγοντας ανταγωνιστικότητας των επιχειρήσεων της ΕΕ

2.5. Διεύρυνση της Ευρωπαϊκής Ένωσης

2.6. Αύξηση της σπουδαιότητας των έμμεσων φόρων

3. Η ΚΑΤΑΠΟΛΕΜΗΣΗ ΤΗΣ ΑΠΑΤΗΣ

4. ΠΑΤΑΞΗ ΕΓΚΛΗΜΑΤΙΚΩΝ ΔΡΑΣΤΗΡΙΟΤΗΤΩΝ

5. ΚΥΡΙΟΤΕΡΕΣ ΠΡΟΚΛΗΣΕΙΣ

6. ΠΟΡΟΙ

7. ΣΤΡΑΤΗΓΙΚΟΙ ΣΤΟΧΟΙ

8. ΠΡΟΤΑΣΕΙΣ ΓΙΑ ΑΝΑΛΗΨΗ ΔΡΑΣΗΣ

8.1. Νομοθεσία

8.2. Πράξεις

8.3. Βελτίωση των υπηρεσιών προς τις επιχειρήσεις

8.4. Κατάρτιση

8.5. Διεθνής ρόλος των τελωνείων

9. ΣΥΜΠΕΡΑΣΜΑΤΑ

1. ΕΙΣΑΓΩΓΗ

Σε μια εποχή κατά την οποία η Επιτροπή αναλαμβάνει την αποτελεσματικότερη εφαρμογή των πολιτικών της και επιταχύνει τις προσπάθειές της για την καταπολέμηση της απάτης, τα τελωνεία φέρουν το μεγαλύτερο μέρος της ευθύνης για τη διαχείριση της τελωνειακής ένωσης, που αποτελεί μία από τις βάσεις της Ευρωπαϊκής Ένωσης.

Οι τελωνειακές υπηρεσίες, οι οποίες είναι στην πρώτη γραμμή, μεριμνούν για την εφαρμογή των κοινοτικών πολιτικών σε όλους σχεδόν τους τομείς που συνδέονται με το διεθνές εμπόριο. Η τελωνειακή νομοθεσία όχι μόνο ευνοεί το διεθνές εμπόριο αλλά, ιδίως σε θέματα ελέγχου, ασκείται χωρίς να εισάγει στο σύστημα εμπορίου υπερβολικές τριβές, ζημιογόνες τόσο για το εμπόριο όσο και για την ανταγωνιστικότητα των ευρωπαϊκών επιχειρήσεων.

Τα τελωνεία αντιμετωπίζουν σήμερα τις σημαντικότερες προκλήσεις από τη σύσταση των Ευρωπαϊκών Κοινοτήτων. Η αντιμετώπιση του αυξανόμενου φάσματος και του αριθμού των κοινοτικών ελέγχων που εφαρμόζουν τα τελωνεία καθίσταται όλο και περισσότερο δύσκολη λόγω της αύξησης του όγκου και του ρυθμού του διεθνούς εμπορίου. Παράλληλα, η διαρκώς αναπτυσσόμενη παγκόσμια αγορά παρέχει περισσότερες ευκαιρίες στην απάτη και το οργανωμένο έγκλημα.

Τα τελωνεία συμμετέχουν στην εφαρμογή των κοινοτικών κανόνων σχετικά με το εξωτερικό εμπόριο, όσον αφορά όχι μόνο τους δασμούς και την τήρηση των εμπορικών κανόνων, αλλά και το περιβάλλον, την πρακτική ντάμπινγκ, την προστασία των καταναλωτών και τους ελέγχους πολιτιστικών αγαθών και γεωργικών προϊόντων.

Επιπλέον, η τελωνειακή διασάφηση αποτελεί την προνομιακή στήριξη στατιστικών στοιχείων όσον αφορά το εξωτερικό εμπόριο της Ευρωπαϊκής Ένωσης με τον υπόλοιπο κόσμο. Επομένως, κατά τρόπο παρόμοιο με τις στατιστικές υπηρεσίες, οι τελωνειακές υπηρεσίες πρέπει να διασφαλίσουν τη διατήρηση έγκυρων και ποιοτικών στατιστικών πληροφοριών χωρίς να δημιουργούν επιπλέον φόρτο για τους διασαφιστές ή την προσαρμογή του στατιστικού συστήματος στην εξέλιξη του διεθνούς περιβάλλοντος.

Στα περισσότερα κράτη μέλη, τα τελωνεία συμμετέχουν επίσης, στο πλαίσιο των εθνικών τους αρμοδιοτήτων, σε πολλές δραστηριότητες που συνδέονται με την καταπολέμηση της παράνομης διακίνησης ναρκωτικών, του πορνογραφικού υλικού και του οργανωμένου εγκλήματος, καθώς και την υποστήριξη του έργου άλλων υπηρεσιών (αστυνομικών, μετανάστευσης, κ.λπ.). Τα τελωνεία εκτελούν συνήθως κοινοτικά ή εθνικά καθήκοντα παραλλήλως και αδιακρίτως.

Η προοπτική της διεύρυνσης, στο πλαίσιο της οποίας νέα κράτη μέλη θα πρέπει να εκτελούν καθήκοντα παρόμοιου φάσματος, απλώς τονίζει τη σημασία που αποδίδεται όχι μόνο στην εξασφάλιση της αποτελεσματικότητας των τελωνείων στην Κοινότητα του σήμερα αλλά και στην προετοιμασία του αποτελεσματικού έργου των ομολόγων τους σε μια διευρυμένη Κοινότητα.

Είναι σημαντικό τα κράτη μέλη να επικεντρώνουν τους ελέγχους τους στο εξωτερικό εμπόριο της Ένωσης δεδομένου ότι, μετά τη δημιουργία της εσωτερικής αγοράς, την 1η Ιανουαρίου 1993, οι ενδοκοινοτικές συναλλαγές μπορούν να μην υπόκεινται σε ελέγχους εκτός εάν υπάρχουν συγκεκριμένες υποψίες οι οποίες να δικαιολογούν τον έλεγχο σε μεμονωμένες περιπτώσεις. Οι έλεγχοι αυτοί ενδεχομένως δεν είναι συστηματικοί ούτε επικεντρωμένοι περισσότερο στις παραμεθόριες περιοχές των εσωτερικών συνόρων απ' ότι στην υπόλοιπη επικράτεια των κρατών μελών.

Η παρούσα ανακοίνωση τονίζει τα κυριότερα τελωνειακά θέματα που πρέπει να διευθετηθούν και συνιστά δράσεις που να εξασφαλίζουν ότι οι τελωνειακές διοικήσεις είναι ικανές να εκπληρώσουν τις υποχρεώσεις τους σε κοινοτικό επίπεδο κατά τα προσεχή έτη.

2. ΜΕΤΑΒΑΛΛΟΜΕΝΟ ΠΕΡΙΒΑΛΛΟΝ

Μετά τη δημιουργία της ενιαίας αγοράς, σημειώθηκε σημαντική πρόοδος στον τελωνειακό τομέα, ιδίως όσον αφορά τις νομοθετικές πτυχές δεδομένου ότι η θέσπιση του Τελωνειακού Κώδικα και των διατάξεων εφαρμογής του παρέχουν τη βάση για ανάληψη δράσεων. Η ενσωμάτωση δασμολογικών διατάξεων στο ενιαίο δασμολόγιο της Κοινότητας (TARIC) επιδρά επίσης σημαντικά στην εφαρμογή της εμπορικής και της οικονομικής πολιτικής, συγκεκριμένα, στην εξασφάλιση της ομοιομορφίας κατά την εφαρμογή των δασμολογικών μέτρων για τους οικονομικούς φορείς.

Το TARIC είναι σύστημα πληροφοριών το οποίο διαχειρίζεται η Επιτροπή, και περιλαμβάνει περισσότερες από 4000 κοινοτικές νομοθετικές πράξεις σε μια ηλεκτρονική έκδοση 18 000 γραμμών. Αναπροσαρμόζεται και μεταδίδεται στα κράτη μέλη κάθε εργάσιμη ημέρα σε 11 κοινοτικές γλώσσες.

Τα τελωνεία στην Κοινότητα λειτουργούν σε κοινό νομικό πλαίσιο βασισμένο σε ενιαίο τελωνειακό κώδικα που υποστηρίζεται από κοινές διατάξεις εφαρμογής και κοινό δασμολόγιο. Από νομική άποψη επομένως η πλειονότητα των μέτρων έχουν θεσπιστεί.

Σε λειτουργικό επίπεδο, τα πράγματα είναι πολύ διαφορετικά. 15 διαφορετικές διοικήσεις με διαφορετικές εθνικές αρμοδιότητες καλούνται να ενεργήσουν ως μία διοίκηση κατά την εφαρμογή της κοινής τελωνειακής νομοθεσίας και του κοινού δασμολογίου. Πολλές δράσεις έχουν αναληφθεί για το σκοπό αυτό, μεταξύ άλλων, στο πλαίσιο των προγραμμάτων Matthaeus και Τελωνεία 2000. Η θέσπιση του προγράμματος Τελωνεία 2002 [2] ενισχύει και διευρύνει τις προηγούμενες δράσεις για την προώθηση ανάλογης λειτουργικής ικανότητας. Απαιτείται ακόμη πολύ εργασία και ο τομέας αυτός θα πρέπει να αποτελέσει το επίκεντρο πολλών προσπαθειών κατά τα επόμενα έτη.

[2] Απόφαση αριθ. 105/2000/EΚ του Ευρωπαϊκού Κοινοβουλίου και του Συμβουλίου της 17ης Δεκεμβρίου 1999 για την τροποποίηση της απόφασης αριθ. 210/97/EΚ σχετικά με τη θέσπιση προγράμματος δράσης για τα τελωνεία στην Κοινότητα (Τελωνείο 2000) και για την κατάργηση της απόφασης 91/341/EΟΚ του Συμβουλίου, βλ. ΕΕ L 13 της 19.1.2000, σελίδα 1.

Τομέας που παρουσιάζει ιδιαίτερες δυσκολίες είναι ο τομέας της μηχανοργάνωσης, η σημασία του οποίου είναι καθοριστική για τις προσπάθειες βελτίωσης. Οι σημαντικές και συνήθως μακροπρόθεσμες επενδύσεις που απαιτούνται σε εθνικό και κοινοτικό επίπεδο για την επιτυχή μηχανοργάνωση καθιστούν απαραίτητη τη στενή συνεργασία και το μακροπρόθεσμο σχεδιασμό.

Επιπλέον, τα τελωνεία πρέπει διαρκώς να προσαρμόζονται στις νέες απαιτήσεις και πιέσεις των ταχέως μεταβαλλόμενων συνθηκών του διεθνούς εμπορίου. Στη συνέχεια παρατίθενται ορισμένες σημαντικές αλλαγές που επηρεάζουν τη λειτουργία των τελωνείων.

2.1 Η μεταβολή του ρόλου των τελωνείων όσον αφορά την είσπραξη εσόδων

Ο ρόλος των τελωνείων στην Κοινότητα συνίσταται κατά παράδοση στην είσπραξη των δασμών που αποτελούν σημαντική συνεισφορά στον κοινοτικό προϋπολογισμό.

Τα τελωνεία συνεχίζουν να εκτελούν το σημαντικό αυτό καθήκον, όμως, λόγω πολλών μειώσεων, που απορρέουν ιδίως από διαπραγματεύσεις στο πλαίσιο του Παγκόσμιου Οργανισμού Εμπορίου, της επέκτασης κοινοτικών προτιμησιακών συμφωνιών με τρίτες χώρες και ορισμένων αυτόνομων μέτρων, το ποσοστό ιδίων πόρων που αντιπροσωπεύουν οι εισαγωγικοί δασμοί [3] μειώνεται. Τα ίδια τα ποσά ωστόσο παραμένουν σημαντικά.

[3] Δηλ. τελωνειακοί δασμοί + γεωργικοί δασμοί

Οι εισαγωγικοί δασμοί που εισπράχθηκαν κατά τα τελευταία έτη από κράτη μέλη για λογαριασμό της Κοινότητας είναι οι εξής:

1997 14 632 εκατ. ευρώ (19,1% των συνολικών κοινοτικών δημοσιονομικών πόρων)

1998 14 608 εκατ. ευρώ (17,9%)

1999 14 193 εκατ. ευρώ (17,3%)

Στο πλαίσιο αυτό, πρέπει να σημειωθεί ότι, σύμφωνα με το άρθρο 2 παράγραφος 3 της απόφασης του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων [4], τα κράτη μέλη παρακρατούν, ως έσοδα είσπραξης, το 25% των ποσών των παραδοσιακών ιδίων πόρων που έχουν καταγραφεί και εισπραχθεί ή καλύπτονται από εγγύηση, σε σύγκριση με το 10% που παρακρατούνταν στο παρελθόν.

[4] ΕΕ αριθ. L 253 της 7.10.2000, σ. 42

Πρέπει επίσης να ληφθεί πλήρως υπόψη ο ρόλος των τελωνείων όσον αφορά την πτυχή ΦΠΑ του κοινοτικού προϋπολογισμού. Τα τελωνεία κανονικά αντιπροσωπεύουν το πρώτο και το τελευταίο επίσημο σημείο επαφής για τα εισαγόμενα ή εξαγόμενα εμπορεύματα που υπόκεινται σε ΦΠΑ. Οι τελωνειακοί έλεγχοι, ιδιαίτερα όσον αφορά την είσπραξη του ΦΠΑ στα εξωτερικά σύνορα είναι επομένως σημαντικό στοιχείο διότι εξασφαλίζουν ότι τα εμπορεύματα υπόκεινται στο σύστημα φορολόγησης αντί να χάνονται στην παραοικονομία και διότι προλαμβάνουν την απάτη που προκύπτει από εικονικές εξαγωγές. Οι συνεκτικές τελωνειακές και φορολογικές δράσεις είναι σημαντικές σε όλες τις δραστηριότητες καταπολέμησης της απάτης, ιδίως της φοροδιαφυγής.

Επιπλέον, σε πολλές περιπτώσεις, τα κράτη μέλη χρησιμοποιούν την τελωνειακή εμπειρογνωμοσύνη στους εμπορικούς ελέγχους και τη φορολογία για εθνικούς σκοπούς καθιστώντας τις τελωνειακές αρχές τους αρμόδιες σε ορισμένα θέματα τα οποία υπερβαίνουν την καθαυτό διαχείριση της τελωνειακής ένωσης.

2.2 Αύξηση των κανόνων εξωτερικού εμπορίου

Οι τελωνειακές δραστηριότητες αυξάνονται τόσο λόγω της αύξησης των διεθνών συναλλαγών όσο και λόγω του αυξανόμενου αριθμού των ειδικών ελέγχων που καλούνται να διενεργούν. Η δημιουργία της ενιαίας αγοράς προσέθεσε νέα καθήκοντα στο πλαίσιο αυτό. Κατά τον έλεγχο των ενδοκοινοτικών συνόρων, το ενδεχόμενο σφάλμα μιας τελωνειακής διοίκησης ήταν δυνατόν να διορθωθεί από μια άλλη και έτσι η ζημία να περιοριστεί στις συναλλαγές ή στους πολίτες ενός μεμονωμένου κράτους μέλους. Σήμερα, όταν εκτελωνίζονται προϊόντα σε ένα κράτος μέλος, η ζημία γίνεται αντιληπτή σε ολόκληρη την Κοινότητα, γεγονός που καθιστά τις ενδεχόμενες αδυναμίες των τελωνειακών ελέγχων εξαιρετικά αισθητές, ιδιαίτερα όταν οι έλεγχοι συνδέονται με την ανθρώπινη υγεία ή με περιβαλλοντικά θέματα. Το πρόβλημα αποκτά ιδιαίτερη σημασία στο πλαίσιο της διεύρυνσης.

Στη συνέχεια παρατίθενται παραδειγματικά δύο τομείς δραστηριοτήτων:

Προστασία των δικαιωμάτων πνευματικής ιδιοκτησίας

Η παράνομη δραστηριότητα στον τομέα αυτό αυξάνεται ταχύτατα και απειλεί την απασχόληση καθώς και την υγεία και την ασφάλεια των πολιτών της ΕΕ.

Το 1999, οι τελωνειακές διοικήσεις των κρατών μελών δέσμευσαν περισσότερα από 25 εκατομμύρια είδη η αξία των οποίων εκτιμάται σε 780 εκατ. ευρώ. Σ' αυτά περιλαμβάνονταν είδη τόσο διαφορετικά όσο εξαρτήματα αυτοκινήτων, βασικός ιατρικός εξοπλισμός, ιατροφαρμακευτικά προϊόντα, μικροϋπολογιστές, λογισμικό, κλωστοϋφαντουργικά προϊόντα, υποδήματα, CD, παιχνίδια και μεγάλο φάσμα προϊόντων οικιακού εξοπλισμού.

Είναι πολύ δύσκολο να εκτιμηθεί η επίδραση της παραποίησης/απομίμησης στην απασχόληση εντός της ΕΕ αλλά σύμφωνα με μελέτες, περίπου 100 000 θέσεις εργασίας απωλέσθησαν λόγω της παράνομης παραγωγής στον τομέα αυτό που θεωρείται ότι αντιπροσωπεύει μεταξύ 5 και 7 τοις εκατό του διεθνούς εμπορίου [5].

[5] Σύμφωνα με μελέτη του ΟΟΣΑ που διενεργήθηκε το 1998. Βλ. έγγραφο 10707/99 Enfocustom 40 PI 45 του Συμβουλίου

Η παραποίηση/απομίμηση είναι δραστηριότητα την οποία χρησιμοποιεί το οργανωμένο έγκλημα ειδικότερα στο πλαίσιο της νομιμοποίησης παράνομων προσόδων.

Περιβαλλοντικοί και υγειονομικοί έλεγχοι

Τα τελωνεία διαδραματίζουν πρωτεύοντα ρόλο στην προστασία της Κοινότητας και της υφηλίου όχι μόνο από τις εισαγωγές και εξαγωγές επικίνδυνων ή περιβαλλοντικά ζημιογόνων προϊόντων αλλά και για την προστασία σπάνιων ειδών δυνάμει της Σύμβασης CITES, καθώς και για τον έλεγχο της κληρονομιάς της Κοινότητας σε περιπτώσεις εξαγωγών πολιτιστικών αγαθών.

Κατά την πρόσφατη κρίση της διοξίνης, τα τελωνεία ανέλαβαν τον πρωτεύοντα έλεγχο της επιστροφής όλων των προϊόντων που θεωρούντο ότι είχαν μολυνθεί. Παρόμοια δράση είχε αναληφθεί για τα προϊόντα που είχαν δεχτεί ακτινοβολία μετά το Τσερνομπίλ. Λόγω της αυξανόμενης σπουδαιότητας των δραστηριοτήτων αυτών, οι τελωνειακές υπηρεσίες πρέπει να συνεργάζονται με άλλα υπουργεία για την καθιέρωση διαδικασιών οι οποίες να

επιτρέπουν τη διαχείριση νέων κρίσεων και ταυτόχρονα να εξασφαλίζουν αποτελεσματικότερο γενικό έλεγχο.

Το 1998, τα φινλανδικά τελωνεία απέρριψαν 11 παρτίδες προϊόντων λόγω υπερβολικής έκθεσης σε ακτινοβολία.

Οι τελωνειακές υπηρεσίες έχουν προβεί σε περισσότερο από το 60% των κατασχέσεων που διενεργούνται για παράνομη διακίνηση των ειδών που απειλούνται με εξαφάνιση, δυνάμει της σύμβασης CITES [6].

[6] Έκθεση της Παγκόσμιας Οργάνωσης Τελωνείων για την 3η συνεδρίαση της ομάδας CITES

2.3 Ανάπτυξη και εξέλιξη του διεθνούς εμπορίου

Η αυξανόμενη παγκοσμιοποίηση του εμπορίου υπήρξε ακόμη πιο αξιοσημείωτη στην Ευρώπη όπου η κατάλυση του σοβιετικού συνασπισμού άνοιξε το δρόμο σε νέες ροές συναλλαγών. Το αποδεικνύουν οι τεράστιες ποσότητες που διακινούνται στα ανατολικά σύνορα της Κοινότητας.

Η αύξηση των συναλλαγών συνοδεύτηκε από θεμελιώδεις εξελίξεις στον τρόπο κυκλοφορίας των εμπορευμάτων. Η πρόοδος του ηλεκτρονικού εμπορίου αυξάνει σημαντικά τον αριθμό των αποστολών, καθιστά δυσχερέστερο τον προσδιορισμό των εισαγωγέων και των εξαγωγέων και κατ'αυτόν τον τρόπο αυξάνει τον κίνδυνο της παράνομης διακίνησης (ιδίως των ναρκωτικών, των προϊόντων παραποίησης/απομίμησης αλλά και των όπλων).

Οι ταχυδρομικές υπηρεσίες ταχείας διεκπεραίωσης είναι ένας από τους τομείς προόδου του παγκόσμιου εμπορίου που απαιτεί ταχύτατες διαδικασίες εκτελωνισμού για να καταστεί ανταγωνιστικός. Ο ταχύς εκτελωνισμός αποτελεί πλέον απαίτηση σε όλους τους τομείς της τελωνειακής δραστηριότητας, ακόμη και στη διακίνηση ποσοτήτων χύδην. Η άσκηση αποτελεσματικού ελέγχου των εν λόγω εκτελωνισμών είναι δυνατή μόνο χάρη στη χρησιμοποίηση σύγχρονων συστημάτων: πλήρως μηχανογραφημένα συστήματα ανάλυσης κινδύνων και στενή συνεργασία με τις επιχειρήσεις και τις τελωνειακές διοικήσεις των εμπορικών εταίρων.

Οι τελωνειακές υπηρεσίες του διεθνούς αερολιμένα των Βρυξελλών εκτελωνίζουν 150.000 δέματα εξπρές ημερησίως.

Στο Ρότερνταμ, εκτελωνίζεται ένα εμπορευματοκιβώτιο κάθε έξι δευτερόλεπτα, 24 ώρες την ημέρα καθ' όλη τη διάρκεια του έτους.

2.4 Οι τελωνειακές υπηρεσίες, παράγοντας ανταγωνιστικότητας των επιχειρήσεων της ΕΕ

Οι τελωνειακές υπηρεσίες καλούνται να συμμετάσχουν στην επιβολή της εμπορικής νομοθεσίας. Οι δυσκίνητες και δύσκαμπτες τελωνειακές διαδικασίες επηρεάζουν την ανταγωνιστικότητα των επιχειρήσεων, ιδιαίτερα έναντι των κυριότερων εμπορικών εταίρων της Ευρωπαϊκής Ένωσης, οι οποίοι έχουν το πλεονέκτημα να λειτουργούν με μία ενιαία τελωνειακή διοίκηση. Τα τελωνεία πρέπει να βελτιώσουν τις υπηρεσίες που παρέχουν στους οικονομικούς φορείς με τη μείωση, ειδικότερα του κόστους συμμόρφωσης στην τελωνειακή ένωση. Πρέπει να δοθεί έμφαση στη σπουδαιότητα των σύγχρονων τεχνικών ανάλυσης των κινδύνων και των λογιστικών ελέγχων.

Επίσης, είναι σημαντικό να διατηρείται η ισότητα της μεταχείρισης στην ενιαία αγορά, προκειμένου να εξασφαλιστεί η συγκριτική αποτελεσματικότητα των τελωνειακών ελέγχων.

2.5 Διεύρυνση της Ευρωπαϊκής Ένωσης [7]

[7] Βλ. επίσης την έκθεση της Επιτροπής, της 8ης Νοεμβρίου 2000, για τη στρατηγική διεύρυνσης

Η διεύρυνση απαιτεί την προσαρμογή των υποψήφιων χωρών στο κοινοτικό κεκτημένο. Στο πλαίσιο της τελωνειακής ένωσης, οι υποψήφιες χώρες πρέπει να αποδείξουν την ικανότητά τους να εφαρμόσουν δεόντως το κεκτημένο. Το τελευταίο αυτό στοιχείο είναι ουσιαστικό για την προστασία των οικονομικών συμφερόντων της Κοινότητας και την καταπολέμηση της απάτης δεδομένου ότι κάθε ασθενές σημείο των εξωτερικών συνόρων ανοίγει το δρόμο προς το σύνολο της επικράτειας της Κοινότητας.

Στον τομέα αυτό κατεβλήθησαν σημαντικές προσπάθειες και σημειώθηκε πρόοδος, ιδίως μέσω της ενίσχυσης που χορηγήθηκε από το τελωνειακό πρόγραμμα Phare. Στο πλαίσιο αυτό, οι τελωνειακές διοικήσεις των κρατών μελών παρείχαν σημαντική στήριξη στις δράσεις που ανελήφθησαν κατ' εφαρμογή της προενταξιακής τελωνειακής και φορολογικής στρατηγικής που καθορίστηκε σε συνεργασία με τις υποψήφιες χώρες. Ακόμη, το πρόγραμμα Phare συνέβαλε στην αναβάθμιση και στον εκσυγχρονισμό της τελωνειακής υποδομής και του εξοπλισμού των υποψηφίων χωρών για την ενίσχυση των λειτουργικών τους ικανοτήτων.

Η πρόκληση παραμένει μεγάλη. Με τη διεύρυνση, η ευθύνη της ορθής λειτουργίας της τελωνειακής ένωσης μεταβιβάζεται εν μέρει από τις τελωνειακές διοικήσεις, με μακρά πείρα στην εφαρμογή της κοινοτικής νομοθεσίας, στις σχετικές υπηρεσίες των υποψηφίων χωρών, οι οποίες είναι ακόμη σχετικά άπειρες και το έργο τους μέχρι σήμερα παρεμποδίζεται από έλλειψη πόρων. Η ενισχυμένη συνεργασία μεταξύ των τελωνείων των υφιστάμενων και των μελλοντικών κρατών μελών της ΕΕ θα είναι σημαντική για την αντιμετώπιση αυτής της πρόκλησης.

2.6. Αύξηση της σπουδαιότητας των έμμεσων φόρων

Η συνεκτικότητα των τελωνειακών και των φορολογικών κανόνων για τους έμμεσους φόρους καθίσταται διαρκώς σημαντικότερη, δεδομένου ότι οι τελωνειακοί κανόνες συχνά καθορίζουν το βαθμό των φορολογικών ελέγχων των εισαγωγών, των εξαγωγών και των ενδοκοινοτικών μεταφορών. Για όλους τους έμμεσους φόρους, η τελωνειακή μεταχείριση κατά την εισαγωγή και εξαγωγή στο πλαίσιο των τελωνειακών κανόνων σηματοδοτεί την έναρξη της άρσης των φορολογικών ελέγχων. Το ίδιο ισχύει και για τις ενδοτικές μεταφορές εμπορευμάτων που υπόκεινται σε ανασταλτικά τελωνειακά καθεστώτα. Τα συμπεράσματα της ομάδας υψηλού επιπέδου [8] - "Συνεκτικότητα φορολογικών και τελωνειακών πολιτικών", που υποβλήθηκε στους γενικούς διευθυντές των τελωνειακών και φορολογικών διοικήσεων των κρατών μελών, τονίζουν την ανάγκη περαιτέρω δράσης στον τομέα αυτό.

[8] Πρόκειται για ομάδα υψηλού επιπέδου φορολογικών και τελωνειακών υπαλλήλων των κρατών μελών που συνεδριάζει υπό την προεδρία της Επιτροπής.

3. Η ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Ο τομέας αυτός τεκμηριώνεται επαρκώς σε πολλά έγγραφα της Επιτροπής και κυρίως στην πρόσφατη ανακοίνωση της Επιτροπής [9] για το θέμα αυτό. Εντούτοις, ο βαθμός συμμετοχής των τελωνείων στον τομέα καθιστά σκόπιμο να τονισθεί η επίδρασή τους και να επιστηθεί η προσοχή στην ανάγκη εξέτασης των μέτρων καταπολέμησης της απάτης ολιστικά και όχι απλά ερευνητικά.

[9] Η προστασία των οικονομικών συμφερόντων της Κοινότητας και η καταπολέμηση της απάτης - ετήσια έκθεση 1999 COM(2000)718 τελικό της 08.11.2000 - Έκθεση της Ευρωπαϊκής Υπηρεσίας Καταπολέμησης της Απάτης (OLAF) : πρώτη έκθεση σχετικά με τις επιχειρησιακές δραστηριότητες 1.6.1999-31.5.2000 της 23.5.2000

Τα παραπάνω επεξηγούνται από τα ακόλουθα στοιχεία (έτος αναφοράς 1999)

Ίδιοι πόροι

- Η πρόσφατη έκθεση της Επιτροπής αναφέρει ότι η απάτη που διαπιστώθηκε από τα κράτη μέλη στον τομέα των παραδοσιακών ιδίων πόρων το 1999 ανήρχετο σε 266 εκατ. ευρώ. Σε συνδυασμό με την εκτιμούμενη απάτη σε νέες περιπτώσεις κατά τις έρευνες της OLAF το 1999, το ποσό ανέρχεται σε 337 εκατ. ευρώ ή 2,4% του σχετικού προϋπολογισμού. Πρέπει επίσης να ληφθεί υπόψη ότι τα ποσά αυτά αντιστοιχούν στις γνωστές περιπτώσεις απάτης, ενώ τα πραγματικά ποσά θα είναι σημαντικά υψηλότερα.

- Τα τσιγάρα βρίσκονται στην κορυφή των προϊόντων που πλήττονται περισσότερο από την απάτη (14% των περιπτώσεων και των ποσών που κοινοποιήθηκαν), και ακολουθούν τα γαλακτοκομικά προϊόντα (τυρί και βούτυρο) τα οποία αντιστοιχούν μόνο στο 0,5% των περιπτώσεων αλλά σχεδόν στο 12% των ποσών που αναφέρονται, και τα μηχανοκίνητα οχήματα (1,6% των περιπτώσεων και 6,2% των ποσών). Το 1998, τα τρία προϊόντα που επλήγησαν περισσότερο ήταν τα γαλακτοκομικά προϊόντα (23%), τα τσιγάρα (8%) και τα κλωστοϋφαντουργικά προϊόντα (4%).

- Η διακίνηση τσιγάρων από τρίτες χώρες ή η επανεισαγωγή μετά την εξαγωγή τους από την Κοινότητα παραμένει πολύ σημαντική. Εκτός από την εν λόγω διακίνηση, σημειώθηκε καθαρή αύξηση του αριθμού τσιγάρων που εισήχθησαν σε εμπορευματοκιβώτια και δηλώθηκαν ψευδώς ως διαφορετικά εμπορεύματα. Τα στοιχεία του 1999 για νέες υποθέσεις τσιγάρων καταδεικνύουν ότι η συνολική ζημία για τον κοινοτικό προϋπολογισμό ανέρχεται σε 325 εκατ. ευρώ.

- Όσον αφορά τις τελωνειακές διαδικασίες, η πλέον ευάλωτη στην απάτη παραμένει η θέση σε ελεύθερη κυκλοφορία. Ωστόσο, μετά από αυτήν οι περιπτώσεις απάτης ποικίλλουν. Η λαθρεμπορία και οι παρόμοιες πρακτικές (μη δηλωθείσες εισαγωγές) αποτελούν περίπου το 18% των περιπτώσεων που κοινοποιήθηκαν από τα κράτη μέλη το 1999 (άνω του ορίου των 10.000 ευρώ). Τα προβλήματα που συνδέονται με τη διαχείριση των προτιμησιακών καθεστώτων [10] (και ως εκ τούτου ψευδείς ή εσφαλμένες δηλώσεις καταγωγής) ανέρχονται στο 8% των περιπτώσεων.

[10] Βλ. επίσης έκθεση για τον έλεγχο των παραδοσιακών ιδίων πόρων επί των καθεστώτων προτιμησιακής καταγωγής την οποία η Επιτροπή υπέβαλε στη συμβουλευτική επιτροπή ιδίων πόρων τον Δεκέμβριο του 1999 (έγγρ. Budg/501/99)

Από την άλλη πλευρά, η διαμετακόμιση το 1999 αντιστοιχούσε μόλις στο 6% των περιπτώσεων και σε κάτω του 4% των ποσών (άνω του ορίου των 10.000 ευρώ). Το γεγονός αυτό αποδεικνύει την αποτρεπτική επίδραση του συστήματος έγκαιρης προειδοποίησης για τα ευαίσθητα προϊόντα αλλά οπωσδήποτε το πρόβλημα δεν θεωρείται ότι έχει επιλυθεί.

Επιστροφές κατά την εξαγωγή

- Οι δαπάνες που έχουν πληγεί περισσότερο παραμένουν οι επιστροφές κατά την εξαγωγή. Το 1999, οι περιπτώσεις αυτές αντιπροσώπευαν το 38% των συνολικών δημοσιονομικών επιπτώσεων (28% το 1998) ενώ οι δαπάνες αντιπροσώπευαν μόνο το 14% του γενικού κόστους του FEOGA - τμήμα Εγγυήσεων. Η αύξηση αυτή οφείλεται κατά κύριο λόγο στη σημαντική αύξηση των περιπτώσεων που συνδέονται με τις εξαγωγές βοοειδών.

- Τα προϊόντα που αφορούν περισσότερο οι περιπτώσεις αυτές είναι το βόειο κρέας και τα ζώντα βοοειδή όπου περισσότερο από το ένα τρίτο των γενικών δημοσιονομικών επιπτώσεων προέρχεται από την απάτη και άλλες παρατυπίες, ακολουθούν τα φρούτα και τα λαχανικά (νωπά ή επεξεργασμένα) τα οποία αντιπροσωπεύουν άνω του 15% των γενικών δημοσιονομικών επιπτώσεων, και το λίνο (το οποίο εμφανίζεται για πρώτη φορά μεταξύ των τριών περισσότερο πληγέντων προϊόντων, και αντιπροσωπεύει άνω του 8% των γενικών δημοσιονομικών επιπτώσεων.

Επιπλέον, τα τελωνεία μπορούν επίσης να διαδραματίσουν σημαντικό ρόλο στην καταπολέμηση της φορολογικής απάτης, η οποία με τη σειρά της έχει επιπτώσεις τόσο στον εθνικό όσο και στον κοινοτικό προϋπολογισμό. Τα τελωνεία μπορούν να συμβάλουν στην ανίχνευση της απάτης σε θέματα ΦΠΑ, ειδικά όταν προϊόντα υψηλού κινδύνου και έμποροι ενέχονται σε πράξεις εισαγωγής και εξαγωγής, παραδείγματος χάρη, όταν οι εισαγωγές ακολουθούνται από ενδοκοινοτικές προμήθειες ή ενδοκοινοτικές προμήθειες ακολουθούνται από εξαγωγές. Η ανίχνευση ψευδών εξαγωγών ή άλλου είδους καταστρατήγησης των κανόνων εξαγωγών είναι ουσιαστική για την καταπολέμηση της απάτης σε θέματα ΦΠΑ.

Σημαντικό είναι το έργο της ομάδας υψηλού επιπέδου όσον αφορά την απάτη στον τομέα του καπνού και των αλκοολούχων ποτών [11], η οποία υπέβαλε έκθεση, τα συμπεράσματα της οποίας υποστήριξε το Συμβούλιο Υπουργών Οικονομικών (ECOFIN) τον Μάιο του 1998.

[11] Πρόκειται για ομάδα υψηλού επιπέδου φορολογικών και τελωνειακών υπαλλήλων των κρατών μελών η οποία συνεδριάζει υπό την προεδρία της Επιτροπής.

Η καταπολέμηση της απάτης απαιτεί ειδικευμένους ερευνητές αλλά η επιτυχία τους εξαρτάται από την ύπαρξη υποδομής και νομοθεσίας ελέγχου καθώς και των κατάλληλων πόρων για την εφαρμογή της. Οι υγιείς δραστηριότητες καταπολέμησης της απάτης αρχίζουν επομένως με σαφείς νομοθετικούς κανόνες, που είναι στη διάθεση των εμπόρων και εφαρμόζονται από καλά καταρτισμένους υπαλλήλους με βάση επαρκείς πόρους. Οι υπάλληλοι αυτοί με τη σειρά τους πρέπει να συνεργάζονται στενά με τα τμήματα έρευνας και με άλλα τμήματα που συμμετέχουν στην καταπολέμηση της απάτης.

Η σύγκριση των στοιχείων του 1999 όσον αφορά τον αριθμό των διασαφήσεων εισαγωγής που προσκομίστηκαν στα τελωνεία (άνω των 79 εκατομμυρίων) με τις περιπτώσεις απάτης ή άλλες παρατυπίες που κοινοποιήθηκαν στην Επιτροπή (2752 άνω του ορίου των 10.000 ευρώ) στον τομέα των παραδοσιακών ιδίων πόρων καταδεικνύει τη σπουδαιότητα του να διασφαλιστεί η συμμετοχή των τελωνειακών υπηρεσιών στο έργο καταπολέμησης της απάτης. Οι καλές εργασιακές σχέσεις μεταξύ των υπηρεσιών αυτών και η αμοιβαία ανταλλαγή πληροφοριών μεταξύ τους, ιδιαίτερα όσον αφορά την ανάλυση κινδύνων, αποτελούν σημαντικούς παράγοντες για την αποτελεσματική καταπολέμηση της τελωνειακής απάτης.

4. ΠΑΤΑΞΗ ΕΓΚΛΗΜΑΤΙΚΩΝ ΔΡΑΣΤΗΡΙΟΤΗΤΩΝ

Η επισκόπηση των δραστηριοτήτων των τελωνείων δεν θα ήταν ολοκληρωμένη χωρίς την περαιτέρω εξέταση του θεμελιώδους ρόλου των τελωνείων για την καταπολέμηση της εγκληματικής δραστηριότητας, οργανωμένης ή μεμονωμένης. Το παρόν έγγραφο δεν παρέχει λεπτομέρειες σχετικά με τον ρόλο των τελωνειακών υπηρεσιών στον τομέα της δικαιοσύνης και των εσωτερικών υποθέσεων αλλά παρέχει ενδείξεις σχετικά με ορισμένες από τις κυριότερες δραστηριότητες και υπογραμμίζει τομείς που θα πρέπει να προσεχθούν μελλοντικά (βλ. παράρτημα).

Το έργο που επιτελείται στον τομέα αυτό είναι σημαντικό και με μεγάλη συμμετοχή των τελωνειακών υπηρεσιών. Δεν είναι άγνωστος ο κρίσιμος ρόλος των τελωνειακών υπηρεσιών στην καταπολέμηση του εμπορίου ναρκωτικών. Η ενισχυμένη συνεργασία σε ευρωπαϊκό επίπεδο και με τρίτες χώρες στην ανάπτυξη τεχνικών ανάλυσης κινδύνων και στην αμοιβαία πληροφόρηση για να διαπιστωθούν οι οδοί που χρησιμοποιούνται και οι σπείρες που ενέχονται και για να επικεντρωθούν οι έλεγχοι θα επιτρέψουν στα τελωνεία να βελτιώσουν ακόμη περισσότερο την αποτελεσματικότητά τους και να αντιμετωπίσουν το πρόβλημα αυτό καθώς και άλλες μορφές λαθρεμπορίας.

Ο σημαντικός ρόλος των τελωνείων στην καταπολέμηση των παράνομων δραστηριοτήτων στους ακόλουθους τομείς είναι λιγότερο γνωστός:

- Νομιμοποίηση παράνομων προσόδων: η συνεργασία μεταξύ των τελωνείων είναι σημαντική για την αποτροπή και την ανίχνευση της διασυνοριακής διακίνησης παρόμοιων προσόδων.

- Πορνογραφία (ιδίως παιδοφιλική πορνογραφία): ο ρόλος των τελωνείων όσον αφορά την πρόληψη της διακίνησης παρόμοιου υλικού και στον εντοπισμό των παραγωγών και των καταναλωτών.

- Όπλα: ο ρόλος των τελωνείων όσον αφορά τον εντοπισμό και την κατάσχεση των παράνομα εισαγόμενων όπλων, καθώς και τον εντοπισμό των εμπόρων.

- Εφαρμογή διεθνών κυρώσεων: ο ρόλος των τελωνείων όσον αφορά την εφαρμογή μέτρων, όπως εμπορικών αποκλεισμών.

Επιπλέον, η εμπειρία και η φυσική παρουσία των τελωνειακών υπηρεσιών στα σημεία εισαγωγής και εισόδου σημαίνει ότι κατά τους συνήθεις ελέγχους καλούνται να παρέμβουν σε ακόμη μεγαλύτερο φάσμα τομέων όπου παρατηρούνται παράνομες δραστηριότητες.

5. ΚΥΡΙΟΤΕΡΕΣ ΠΡΟΚΛΗΣΕΙΣ

Η κυριότερη πρόκληση που αντιμετωπίζουν τα τελωνεία συνίσταται στη συμφιλίωση των διιστάμενων απαιτήσεων όσον αφορά την εφαρμογή αυξανόμενου αριθμού ελέγχων για την προστασία των οικονομικών, των κοινωνικών και των επιχειρηματικών συμφερόντων της Κοινότητας χωρίς να δημιουργούν άσκοπους ή πολύπλοκους φραγμούς στη νόμιμη επιχειρηματική δραστηριότητα.

Αυτό απαιτεί αποτελεσματική εφαρμογή πολύ ευρέος φάσματος ελέγχων, κατά προτίμηση μέσω μιας κεντρικής οργάνωσης που να υποστηρίζεται από βέλτιστες σύγχρονες πρακτικές, αλλά σε στενή συνεργασία με άλλους ενδιαφερόμενους φορείς και νόμιμους επιχειρηματικούς κύκλους.

Για την αντιμετώπιση αυτών των προκλήσεων πρέπει να εξεταστεί ολόκληρη η διαδικασία, αρχής γενομένης από τη νομοθεσία και συνεχίζοντας με όλους τους σημαντικότερους τομείς ενδιαφέροντος, οι οποίοι κυμαίνονται από θέματα τόσο βασικά όσο η κατάρτιση των υπαλλήλων, έως τις σημαντικές επενδύσεις σε εξοπλισμό και υποδομή (συστήματα ηλεκτρονικού υπολογιστή, τομογράφοι εμπορευματοκιβωτίων, κ.λπ.).

Η απλούστευση της νομοθεσίας είναι ιδιαίτερα σημαντική και συμβάλει όχι μόνο στη μείωση του φόρτου των οικονομικών φορέων αλλά και στην καταπολέμηση της απάτης. Η απλούστερη νομοθεσία μπορεί να μειώσει τις πιθανότητες επιτυχίας των αυτουργών της απάτης και, δεδομένου ότι η κατανόηση και η εφαρμογή της είναι ευκολότερη για τους τελωνειακούς υπαλλήλους, μπορεί να συμβάλει στην ανίχνευση της απάτης.

Τα θέματα αυτά πρέπει να εξεταστούν προκειμένου οι τελωνειακές υπηρεσίες να συμβάλουν στην ασφάλεια του πολίτη στην ενιαία αγορά και παράλληλα να διατηρήσουν ευνοϊκό κλίμα για επιχειρηματικές και επενδυτικές δραστηριότητες.

Η δυνατότητα διάθεσης πόρων αποτελεί ιδιαίτερα σημαντικό ζήτημα.

6. ΠΟΡΟΙ

Οι πόροι, ανθρώπινοι και χρηματοοικονομικοί, αποτελούν πηγή ανησυχίας. Ο παράγοντας αυτός είναι ακόμη πιο κρίσιμος για τις υποψήφιες χώρες, ιδίως εφόσον με τη διεύρυνση αναμένεται μείωση των εξωτερικών συνόρων αλλά όχι απαραίτητα των τελωνειακών δραστηριοτήτων (η μείωση των εθνικών δραστηριοτήτων των τελωνειακών υπηρεσιών που ασκούνται στα τελωνεία των εξωτερικών συνόρων αντισταθμίζεται συχνά από αύξηση των δραστηριοτήτων για την προστασία της ακεραιότητας του εδάφους της Κοινότητας και τη διευκόλυνση των συναλλαγών).

Για το συμφέρον της Κοινότητας, είναι ουσιώδες οι σημαντικές επενδύσεις ορισμένων κρατών μελών για την εξασφάλιση της ακεραιότητας των εξωτερικών συνόρων της Κοινότητας να μην διακυβευτούν από ελλιπείς επενδύσεις άλλων κρατών μελών. Το γεγονός αυτό θα είναι ιδιαίτερα σημαντικό στο μέλλον για τις υποψήφιες χώρες, ιδίως για εκείνες που θα είναι υπεύθυνες για τα εξωτερικά σύνορα της διευρυμένης Ευρωπαϊκής Ένωσης. Οι επενδύσεις κάθε είδους, αλλά κυρίως σε δαπανηρό εξοπλισμό, πρέπει να ακολουθήσει μια στρατηγική προσέγγιση λαμβάνοντας πλήρως υπόψη το πλαίσιο της ενιαίας αγοράς.

Ο εξοπλισμός, όπως οι τομογράφοι εμπορευματοκιβωτίων, μπορεί να έχει αξιοσημείωτα αποτελέσματα αλλά η διάσπαρτη κατανομή του έχει ως αποτέλεσμα την έλλειψη συνεκτικότητας των ελέγχων. Θα πρέπει να υιοθετηθεί πιο στρατηγική προσέγγιση για να αποφευχθεί η υποτίμηση των επενδύσεων αυτών από την εκτροπή των δόλιων πράξεων προς λιγότερο καλά εξοπλισμένα τελωνεία. Οι μελλοντικές εκδόσεις του εξοπλισμού αυτού θα είναι φορητές και λιγότερο δαπανηρές από αυτές που διατίθενται σήμερα. Ο φορητός εξοπλισμός θα αποτελέσει επομένως περιοριστικό και ψυχολογικά αποτρεπτικό στοιχείο για τους επιχειρηματίες οι οποίοι δρουν στο πλαίσιο του διεθνούς εμπορίου και προσπαθούν να καταστρατηγήσουν τους κανονισμούς. Πρέπει να σημειωθεί ότι οι τομογράφοι

χρησιμοποιούνται εδώ μόνο παραδειγματικά. το ίδιο ισχύει και για πόρους που διατίθενται για την κατάρτιση και τη μηχανοργάνωση.

Οι επενδύσεις που πραγματοποιούνται στις τελωνειακές υπηρεσίες μπορούν πολύ σύντομα να καταστούν αποδοτικές. Ο νέος τομογράφος εμπορευματοκιβωτίων που καθιερώθηκε πρόσφατα στο Ρότερνταμ με κόστος κάτω των 14 εκατ. ευρώ, χρησιμοποιήθηκε το 1999 σε 12000 εμπορευματοκιβώτια, και, κατά τους πρώτους έξι μήνες της χρήσης του, επέτρεψε την είσπραξη δασμών, φόρων προστιθέμενης αξίας και ειδικών φόρων κατανάλωσης ύψους άνω των 20 εκατ. ευρώ, καθώς και την ανίχνευση πολλών περιπτώσεων λαθρεμπορίας.

Κρίνεται επίσης σκόπιμο, στο πλαίσιο του μεταβαλλόμενου ρόλου της Επιτροπής, να εξεταστούν οι δυνατότητες που παρέχονται από την ανάθεση ορισμένων δραστηριοτήτων σε τρίτους, ειδικότερα όσον αφορά τη διαχείριση προγραμμάτων που θα στηρίξουν την ανάπτυξη της συνεργασίας στην τελωνειακή ένωση.

7. ΣΤΡΑΤΗΓΙΚΟΙ ΣΤΟΧΟΙ

Οι στρατηγικοί στόχοι της τελωνειακής ένωσης κατά τα προσεχή έτη είναι δυνατόν να ορισθούν ως εξής:

1. παροχή πλαισίου για την ανάπτυξη του διεθνούς εμπορίου με βάση τη συνεκτική εφαρμογή διαφανών και σταθερών κανόνων,

2. παροχή δημοσιονομικών πόρων στην Κοινότητα και τα κράτη μέλη,

3. προστασία της κοινωνίας, ειδικότερα των οικονομικών, εμπορικών και περιβαλλοντικών συμφερόντων και της δημόσιας υγείας, από τις αθέμιτες πρακτικές του διεθνούς εμπορίου και τη ζημία που απορρέει από αυτές.

Για την αποτελεσματική επίτευξη των στόχων αυτών, οι τελωνειακές υπηρεσίες πρέπει να λειτουργούν σε ένα μη γραφειοκρατικό περιβάλλον, λιγότερο εξαρτημένο από το χαρτί, βασισμένο σε σαφή νομοθεσία, πλήρως εναρμονισμένη, η εφαρμογή της οποίας, με βάση της αρχή της ίσης μεταχείρισης, μπορεί να προσαρμοστεί κατά τρόπον ώστε να ανταποκρίνεται στις ειδικές ανάγκες μεμονωμένων φορέων και επιτρέπει τη διενέργεια αποδεκτού επιπέδου ελέγχων.

Η χρήση της τεχνολογίας πληροφοριών αποτελεί το θεμέλιο του μηχανισμού αυτού και η ανάπτυξη αξιόπιστης στρατηγικής για τη δημιουργία δικτύων πληροφοριών με χρήση των συγκεκριμένων τεχνικών είναι σημαντική για την τελωνειακή ένωση (ηλεκτρονικές τελωνειακές υπηρεσίες).

Η προσέγγιση αυτή πρέπει να ενσωματωθεί σε ένα σφαιρικό και κατάλληλα ιεραρχημένο πρόγραμμα μηχανοργάνωσης. Η επιτυχής μηχανοργάνωση θα συμβάλει στην αξιόπιστη ανταλλαγή πληροφοριών μεταξύ των τελωνειακών διοικήσεων και μεταξύ των οικονομικών φορέων και των αρμοδίων διοικήσεων. Στο πλαίσιο αυτό, πρέπει να χρησιμοποιηθούν πλήρως όλοι οι εν δυνάμει πόροι και να ενισχυθεί η διαλειτουργικότητα και η συνεργασία μεταξύ της Επιτροπής και των εθνικών διοικήσεων όσον αφορά την ανάπτυξη των ηλεκτρονικών συστημάτων.

Χρειάζεται περαιτέρω εξορθολογισμός των διοικητικών διαδικασιών, γεγονός που απαιτεί τροποποιήσεις της κοινοτικής τελωνειακής νομοθεσίας. Παραδείγματος χάρη, είναι σημαντικό οι μελλοντικές προτάσεις περί τελωνειακής νομοθεσίας που αφορούν άλλες κοινοτικές πολιτικές, όπως η γεωργία και η αλιεία, να λαμβάνουν περισσότερο υπόψη την επίδραση των σχεδιαζόμενων μέτρων επί των αρχών και των στόχων των σχετικών κοινοτικών πολιτικών. Επιπλέον, η τελωνειακή ένωση θα διασφαλίσει ότι θα λαμβάνονται περισσότερο υπόψη οι προτάσεις κανονισμών σχετικά με άλλες κοινοτικές πολιτικές η εφαρμογή των οποίων απαιτεί τη συνεργασία των τελωνείων.

Τα τελωνεία αποτελούν τη διεπαφή του διεθνούς εμπορίου και πρέπει να λαμβάνουν υπόψη τις απαιτήσεις για διευκόλυνση των εμπορικών συναλλαγών που απορρέουν από διεθνή φόρουμ όπως η Ομάδα των 7 καθώς και τις προτάσεις για απλούστευση των τελωνειακών διαδικασιών που απορρέουν από τις δραστηριότητες της Παγκόσμιας Οργάνωσης Τελωνείων, π.χ., στην περίπτωση της σύμβασης του Κυότο. Η συζήτηση για τη μονοαπευθυντική προσέγγιση, κατά την οποία τα τελωνεία ενεργούν ως πρώτη επαφή των οικονομικών φορέων για όλες τις εμπορικές πράξεις είναι σημείο που χρήζει ιδιαίτερης προσοχής. Η προσέγγιση αυτή εξοικονομεί στους οικονομικούς φορείς χρόνο και πόρους και παρέχει επίσης τις καλύτερες δυνατότητες για την υπαγωγή των προϊόντων του διεθνούς εμπορίου στο σύστημα ελέγχου.

Οι τελωνειακές υπηρεσίες διαδραματίζουν σημαντικό ρόλο στην καταπολέμηση της απάτης (καθώς και εκείνης που συνδέεται με τον ΦΠΑ και τους ειδικούς φόρους κατανάλωσης), στην καταπολέμηση του οργανωμένου εγκλήματος και στην ανάπτυξη συνεκτικής στρατηγικής σε εθνικό και κοινοτικό επίπεδο. Ο στόχος αυτός απαιτεί στενότερο συντονισμό και συνοχή των ενεργειών στους συγκεκριμένους τομείς.

8. ΠΡΟΤΑΣΕΙΣ ΓΙΑ ΑΝΑΛΗΨΗ ΔΡΑΣΗΣ

Μετά τον καθορισμό των στρατηγικών στόχων, οι κάτωθι προτάσεις αποτελούν συνοπτική περιγραφή των κυριότερων σημείων για ανάληψη δράσης. Το παράρτημα του παρόντος εγγράφου περιλαμβάνει λεπτομερέστερη κατανομή των σημείων αυτών. Οι προτάσεις αυτές πρέπει να εξετάζονται σε συνάρτηση με τις αρχές της κοινής ευθύνης της Επιτροπής και των κρατών μελών στον τομέα, ιδίως τις τρέχουσες εργασίες στο πλαίσιο του προγράμματος τελωνεία 2002, καθώς και το προηγούμενο σημείο σχετικά με τους πόρους.

Οι προτάσεις αφορούν πέντε κυρίους τομείς:

8.1 Νομοθεσία

Η τελωνειακή νομοθεσία έχει θεσπιστεί αλλά απαιτούνται συνεχείς τροποποιήσεις για να αντιμετωπιστούν οι περιπτώσεις απάτης και να ληφθούν υπόψη οι μεταβαλλόμενες επιχειρηματικές τάσεις. Στον τομέα αυτό, δίδεται μεγαλύτερη έμφαση στην προώθηση της χρήσης σύγχρονων τεχνικών και της μεγαλύτερης διάδοσης των πληροφοριών ώστε να μπορέσουν οι τελωνειακές υπηρεσίες και οι επιχειρηματικοί φορείς να εφαρμόζουν τη νομοθεσία με συνέπεια.

Οι βασικοί τομείς περιλαμβάνουν τα εξής:

- Τη συνέχιση της απλούστευσης και της ορθολογικής εφαρμογής της νομοθεσίας

- Τη διασφάλιση ότι η σχετική νομοθεσία επιτρέπει την ηλεκτρονική υποβολή στοιχείων

- Την έγκαιρη συμμετοχή των οικονομικών φορέων στην κατάρτιση της νομοθεσίας

- Τη βελτίωση της σχέσης νομοθεσίας και εφαρμογής

- Τη χάραξη κατευθυντήριων γραμμών για διευκόλυνση των οικονομικών φορέων στην εφαρμογή πολύπλοκης νομοθεσίας

- Τη συνέχιση των εργασιών εναρμόνισης των κυρώσεων

8.2 Πράξεις

Ενώ η τελωνειακή νομοθεσία μπορεί να θεωρηθεί παγιωμένη και ομοιογενής, δεν συμβαίνει το ίδιο με τις τελωνειακές πράξεις όπως γνωρίζουν πολύ καλά τόσο οι έντιμοι επιχειρηματίες όσο και εκείνοι που ενεργούν δολίως.

Οι βασικές δράσεις στον τομέα αυτό περιλαμβάνουν τα εξής:

- Βελτίωση των ελέγχων

- Βελτίωση της πρακτικής συνεργασίας μεταξύ των τελωνείων

- Βελτίωση της εφαρμογής των υφιστάμενων ελέγχων με την αντιμετώπιση ειδικών προβληματικών τομέων

- Βελτίωση της ανάλυσης κινδύνων, ειδικά όσον αφορά τους οικονομικούς φορείς

- Εντατικοποίηση της καταπολέμησης των πρακτικών παραποίησης/απομίμησης και της πειρατείας

- Καταπολέμηση των ψευδών δηλώσεων όσον αφορά την καταγωγή

- Ολοκλήρωση της εφαρμογής του νέου μηχανογραφημένου συστήματος διαμετακόμισης

- Ανάπτυξη νέας στρατηγικής τεχνολογίας των πληροφοριών για τη στήριξη τελωνειακών υπηρεσιών απαλλαγμένων από χαρτί και της διαλειτουργικότητας μεταξύ εθνικών συστημάτων

- Βελτίωση της συνεργασίας μεταξύ τελωνείων και άλλων υπηρεσιών (εφορία, αστυνομία, κ.λπ.)

- Ανάπτυξη "κοινών προτύπων λογιστικού ελέγχου" μεταξύ της Επιτροπής και των κρατών μελών

8.3 Βελτίωση των υπηρεσιών προς τις επιχειρήσεις

Η σύσφιγξη των σχέσεων μεταξύ των τελωνείων και των επιχειρήσεων θα καταστεί απαραίτητη για το χειρισμό της αναμενόμενης αύξησης του διεθνούς εμπορίου, ιδίως μετά την καθιέρωση του ηλεκτρονικού εμπορίου.

Οι βασικές δράσεις περιλαμβάνουν τα εξής:

- Απλούστευση και εναρμόνιση των διαδικασιών

- Παροχή ηλεκτρονικής πρόσβασης στις τελωνειακές πληροφορίες, ειδικότερα όσον αφορά τους δασμούς

- Συνέχιση των προσπαθειών για διευκόλυνση των συναλλαγών

- Ενίσχυση της συνεργασίας μέσω διαβουλεύσεων και μνημονίων συμφωνίας

8.4 Κατάρτιση

Οι δραστηριότητες κατάρτισης απαιτούνται όχι μόνο για τους τελωνειακούς υπαλλήλους αλλά και για τους οικονομικούς φορείς, δεδομένου ότι αναλαμβάνουν σημαντικό μέρος του φόρτου των ελέγχων.

Οι δραστηριότητες αυτές συνεπάγονται επενδύσεις σε ανθρώπινο δυναμικό και θα πρέπει να διεξάγονται στο πλαίσιο της δια βίου κατάρτισης.

Οι βασικές δράσεις περιλαμβάνουν τα εξής:

- Ολοκλήρωση των εργασιών σχετικά με τις κοινές ενότητες εκπαίδευσης

- Ολοκλήρωση της μελέτης σκοπιμότητας για την ίδρυση ευρωπαϊκής τελωνειακής σχολής

- Προσανατολισμό της κατάρτισης προς τους προβληματικούς τομείς και ενίσχυση των προσπαθειών συμμόρφωσης των επιχειρήσεων

8.5 Διεθνής ρόλος των τελωνείων

Οι βασικοί τομείς που χρήζουν προσοχής περιλαμβάνουν τα εξής:

- Κατάλληλη εκπροσώπηση της Κοινότητας στα διεθνή φόρουμ που επιλαμβάνονται των τελωνειακών θεμάτων (Παγκόσμια Οργάνωση Τελωνείων, Παγκόσμιος Οργανισμός Εμπορίου, Ομάδα των 7, κ.λπ.). Στο πλαίσιο αυτό περιλαμβάνονται οι τρέχουσες εργασίες για την προσχώρηση της Κοινότητας στην Παγκόσμια Οργάνωση Τελωνείων. Επιπλέον, οι διαπραγματεύσεις του ΠΟΕ για την απλούστευση των εμπορικών συναλλαγών αναμένεται να οδηγήσουν στην εκπόνηση κανόνων για την απλούστευση των τελωνειακών και των εμπορικών διαδικασιών και να οδηγήσουν στη θέσπιση απλών διαδικασιών εισαγωγής και εξαγωγής παγκοσμίως.

- Προώθηση της διεθνούς συνεργασίας. Οι δραστηριότητες αυτές θα επικεντρωθούν κυρίως στη συνέχιση της εφαρμογής της προενταξιακής στρατηγικής με στόχο την προετοιμασία των υποψηφίων χωρών για την προσχώρηση. Οι δράσεις θα αποσκοπούν στη βελτίωση των δράσεων κατάρτισης και καταπολέμησης της απάτης με την προώθηση της τελωνειακής συνεργασίας. Οι δυνατότητες των συμφωνιών τελωνειακής συνεργασίας και αμοιβαίας συνδρομής σε διοικητικά θέματα, τις οποίες η Κοινότητα έχει συνάψει με ορισμένους από τους κυριότερους εμπορικούς εταίρους της, θα πρέπει να χρησιμοποιηθούν πλήρως. Οι συμφωνίες αυτές θα συμπληρωθούν με συμφωνίες με άλλες χώρες, ειδικότερα με την Κίνα.

9. ΣΥΜΠΕΡΑΣΜΑΤΑ

Τα τελωνεία πρέπει να προσαρμοστούν σε ένα μεταβαλλόμενο περιβάλλον. Για να μπορέσουν να λάβουν τα αναγκαία μέτρα, όπως περιγράφεται στην παρούσα ανακοίνωση, πρέπει να έχουν την υποστήριξη των ευρωπαϊκών θεσμικών οργάνων, των κρατών μελών και των σχετικών οικονομικών κύκλων.

ΠΑΡΑΡΤΗΜΑ

ΚΑΤΕΥΘΥΝΣΕΙΣ ΓΙΑ ΑΝΑΛΗΨΗ ΔΡΑΣΗΣ

1. ΝΟΜΟΘΕΣΙΑ

a) μέτρα για τη θωράκιση της ισχύουσας και της νέας νομοθεσίας έναντι της απάτης

- εκπόνηση εγχειριδίου και παροχή στήριξης στους νομοθέτες που αναλαμβάνουν τη σύνταξη κανόνων προς εφαρμογή από τις τελωνειακές διοικήσεις

- δημιουργία συστήματος ανατροφοδότησης από τις τελωνειακές διοικήσεις και τους φορείς σχετικά με ελλείψεις και δυσκολίες που αφορούν τη νομοθεσία

- ανάληψη πρωτοβουλιών για τη βελτίωση της συνεκτικότητας μεταξύ της τελωνειακής νομοθεσίας και των κανόνων που αφορούν τους έμμεσους φόρους και βελτίωση της συνεργασίας σε διοικητικά θέματα μεταξύ των τελωνειακών και των φορολογικών αρχών.

b) προσαρμογή της νομοθεσίας για τη μείωση του φόρτου που επιβαρύνει τους οικονομικούς φορείς:

- καθιέρωση γενικά εφαρμοστέων απλουστευμένων διαδικασιών με βάση την αξιοπιστία των επιχειρήσεων

- συνέχιση των ρυθμιστικών προσαρμογών με στόχο τη χρήση της ηλεκτρονικής αντί της έντυπης υποβολής στοιχείων

- συνέχιση της απλούστευσης και του εξορθολογισμού της συνδυασμένης ονοματολογίας

- συνέχιση της απλούστευσης και του εκσυγχρονισμού των τελωνειακών διαδικασιών (οικονομικά τελωνειακά καθεστώτα, διαμετακόμιση, καταγωγή).

- συνέχιση των εργασιών για την εναρμόνιση των κυρώσεων

γ) εξασφάλιση, στις κατάλληλες περιπτώσεις, ότι όταν εγκρίνονται νέες ρυθμίσεις, θα λαμβάνεται υπόψη για τις τελωνειακές διοικήσεις και τους οικονομικούς φορείς η ανάγκη κατάρτισης/κατευθυντήριων γραμμών/έκδοσης εγχειριδίων.

2 ΠΡΑΞΕΙΣ

Αύξηση της αποτελεσματικότητας των τελωνειακών πράξεων και, ειδικότερα, των ελέγχων με:

a) την καθιέρωση μεγαλύτερης τυποποίησης των ελέγχων, η οποία περιλαμβάνει:

- την καθιέρωση κριτηρίων για τους διαφορετικούς τύπους ελέγχων (έλεγχοι εγγράφων και υλικού, λογιστικοί έλεγχοι, κ.λπ.)

- τη δημιουργία μηχανισμού βελτίωσης της εφαρμογής νέων ελέγχων (δίκτυο επαφής και μηχανισμοί ελέγχου "έτοιμοι για χρήση")

- την εναρμόνιση προτύπων που εφαρμόζονται από τα τελωνειακά εργαστήρια

β) τη βελτίωση της εφαρμογής των υφιστάμενων ελέγχων

- εξέταση του φάσματος των κοινοτικών ελέγχων και ανάλυση των τομέων με ιδιαίτερες δυσκολίες (μέσω κατάρτισης, διάθεσης εγχειριδίων, κ.λπ.)

- βελτίωση της ροής πληροφοριών και συνδρομής μεταξύ των τελωνειακών υπηρεσιών των κρατών μελών και της Επιτροπής (συγκεκριμένα, όλα τα τελωνεία θα πρέπει να λαμβάνουν και να μεταδίδουν αναπροσαρμοσμένα στοιχεία δασμών και ελέγχων σε ηλεκτρονική μορφή)

- βελτίωση της ανταλλαγής πληροφοριών με τις φορολογικές αρχές όσον αφορά τις συναλλαγές που είναι σημαντικές για την ανίχνευση της φορολογικής απάτης

- βελτιωμένη χρήση των τεχνικών ανάλυσης κινδύνων, ειδικότερα σε ό,τι αφορά:

- την αξιολόγηση οικονομικών φορέων

- τη διαμόρφωση ενδεικτικών προτύπων

- την ανταλλαγή πληροφοριών

- έλεγχοι των εξαγωγών με βάση την ανάλυση κινδύνων για τον εντοπισμό της απάτης, ιδίως της φοροδιαφυγής

- βελτίωση της συνεργασίας στην πράξη μεταξύ των κρατών μελών με επέκταση του σχεδίου διαλιμενικής συνεργασίας RALFH [12] ώστε να καλύπτει και άλλους λιμένες και εφαρμογή παρόμοιας δράσης για τους σημαντικότερους διεθνείς αερολιμένες

[12] Πρόγραμμα χρηματοδοτούμενο στο πλαίσιο του προγράμματος Τελωνείο 2002, για τη βελτίωση της έμπρακτης συνεργασίας μεταξύ του Ρότερνταμ, της Αμβέρσας, της Χάβρης, του Felixstowe και του Αμβούργου (περιλαμβάνει ανταλλαγή πληροφοριών ανάλυσης κινδύνων, εμπειριών όσον αφορά τη χρήση των τομογράφων εμπορευματοκιβωτίων, κ.λπ.).

γ) την ολοκλήρωση της εφαρμογής του νέου μηχανογραφημένου συστήματος διαμετακόμισης (NCTS)

Το έργο αυτό θα βελτιώσει σημαντικά τους ελέγχους και τις υπηρεσίες που παρέχονται στους φορείς διαμετακόμισης, αφενός και, αφετέρου, θα θεσπίσει μεγάλο μέρος της υποδομής πληροφορικής που μπορεί να χρησιμοποιηθεί για να βελτιωθεί θεαματικά η διάθεση πληροφοριών στις τελωνειακές υπηρεσίες και τους οικονομικούς φορείς. Η δράση αυτή θα οδηγήσει στη δημιουργία ενός πραγματικά μηχανογραφημένου τελωνειακού δικτύου Common Customs Network, Common System Interface (CCN/CSI), που θα αποτελέσει τη βάση πολλών νέων πρωτοβουλιών.

δ) την ανάπτυξη μιας νέας στρατηγικής στην τεχνολογία πληροφοριών η οποία θα εξασφαλίζει:

- τη συνέχιση των δράσεων του NCTS για την προώθηση του εκσυγχρονισμού και της αποτελεσματικότερης χρήσης των πόρων σε άλλους τομείς και ειδικότερα μέσω του CCN/CSI

- τη στήριξη της δημιουργίας ενός μη γραφειοκρατικού περιβάλλοντος, που θα περιορίζει στο ελάχιστο τη χρήση εγγράφων.

- την πρόσβαση σε αναπροσαρμοσμένη και διαφανή πληροφόρηση με ηλεκτρονικά μέσα (διαδίκτυο, κ.λπ.).

- την προώθηση της διαλειτουργικότητας και της συνεργασίας μεταξύ των κοινοτικών στοιχείων των εθνικών μηχανογραφικών συστημάτων των κρατών μελών

ε) τον προσδιορισμό των τελωνειακών πόρων (περιλαμβανομένου του εξοπλισμού) που απαιτούνται στα κοινοτικά σύνορα και τη διατύπωση σχετικών συστάσεων

στ) τη συνέχιση της ανάπτυξης δράσεων για τη βελτίωση της συνεργασίας μεταξύ των τελωνείων και άλλων υπηρεσιών (μετανάστευσης, υγείας, περιβάλλοντος, κ.λπ.)

ζ) τη διοργάνωση κοινών δράσεων για την καταπολέμηση της οργανωμένης εγκληματικής δραστηριότητας που πλήττει τις τελωνειακές υπηρεσίες

η) τη βελτίωση της συνεκτικότητας τελωνειακών και φορολογικών δραστηριοτήτων

3. ΒΕΛΤΙΩΣΗ ΤΩΝ ΥΠΗΡΕΣΙΩΝ ΠΡΟΣ ΤΙΣ ΕΠΙΧΕΙΡΗΣΕΙΣ

α) συνεργασία με τους επιχειρηματικούς κύκλους για την απλούστευση των τελωνειακών πράξεων όπου είναι δυνατό

β) παροχή, στους οικονομικούς φορείς, της ηλεκτρονικής πρόσβασης σε τελωνειακά δεδομένα, συγκεκριμένα, στην κωδικοποιημένη μορφή του τελωνειακού κώδικα, του δασμολογίου και των διατάξεων εφαρμογής.

γ) χρηματοδότηση δράσεων συγκριτικής αξιολόγησης και υποβολή συστάσεων για την προώθηση της χρήσης της μονοαπευθυντικής προσέγγισης

δ) στενότερη συνεργασία με τους οικονομικούς φορείς για την ανάπτυξη και προώθηση δραστηριοτήτων διευκόλυνσης των συναλλαγών

ε) προώθηση της έγκρισης μνημονίων συμφωνίας μεταξύ των επιχειρηματιών και των τελωνειακών διοικήσεων

στ) βελτίωση των διαβουλεύσεων με τους εμπορικούς κύκλους για όλες τις σχετικές δράσεις αυτής της στρατηγικής

4. ΚΑΤΑΡΤΙΣΗ

a) τελωνειακή σχολή

Εξέταση, με βάση μελέτη σκοπιμότητας, της δυνατότητας δημιουργίας τελωνειακής σχολής.

β) ολοκλήρωση των κοινών ενοτήτων εκπαίδευσης

γ) επικέντρωση της κατάρτισης σε προβληματικούς τομείς

5. ΔΙΕΘΝΗΣ ΡΟΛΟΣ ΤΩΝ ΤΕΛΩΝΕΙΩΝ

a) εξασφάλιση της κατάλληλης εκπροσώπησης της Κοινότητας σε διεθνή φόρουμ σχετικά με τα τελωνεία (Παγκόσμια Οργάνωση Τελωνείων, Παγκόσμιος Οργανισμός Εμπορίου, Ομάδα των 7, κ.λπ.)

β) προώθηση της διεθνούς τελωνειακής συνεργασίας.